《汪正夫云已厌游湖上顾予犹未数往遂成长篇寄之》
宋代·郑獬

君已厌折湖上花，我犹驱迫坐两衙。须知乐事属閒客，日日携觞不在家。

况君才力自少对，取次落笔成天葩。春风湖上与之敌，豪放丽绝无以加。

幽岩绝壁无不到，欲缘云汉寻天槎。顷属胜游不得往，犹如野马绊在车。

眼看红英零落尽，长条已被绿叶遮。春芳虽晚犹得在，山丹正好红相誇。

终当摆去百事役，与君共蹑南山霞。虽老犹能沃金叶，卞娘送以双琵琶。

已教楼下排花舫，醉到碧山春日斜。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。